Flemming Hansen (KF), 2001-10-11:
Jeg syntes, jeg hørte noget om, at det her var genbrug igen.
Jeg kan med glæde meddele, at det er det også.
Det Konservative Folkeparti har mange gange været med til at fremsætte forslag på det her område, og vi synes da også, at der har været en vis bevægelse i det.
Jeg tror da også, at der kommer bevægelse i det denne gang.
Jeg synes, at jeg hørte en åbning hos skatteministeren, som jeg noterede mig.
Den var jo ikke veldefineret, men der var en åbning.
Jeg kiggede også på et indslag i en af tv-aviserne i går, hvor jeg så den radikale skatteordfører, som jo direkte så ud til at være enig med Venstre og De Konservative og forslagsstillerne.
Det er jo den forunderlige evne, Det Radikale Venstre har, nemlig at de både kan være i regering og opposition.
Så vi glæder os meget til at høre i den radikale ordføreres tale, om han er enig med os.
Men for Det Konservative Folkeparti at se, er en retfærdig behandling af samfundets borgere helt afgørende for et demokrati.
På skatteområdet får borgerne i dag ikke en retfærdig og rimelig behandling.
Hvis skattemyndighederne ikke accepterer den selvangivelse i 2 år - selvangivelse - borgeren har indsendt, kan det i dag koste mange tusinde kroner at få sin ret i skatteankenævn og ved Landsskatteretten.
Det betyder, at skatteborgerne meget ofte må stille sig selv spørgsmålet: Kan det betale sig at føre en lang og dyr sag mod myndighederne?
Er det rimeligt, at man kun får dækket halvdelen af sine udgifter, hvis man helt eller delvis vinder en skattesag?
Det er ikke rimeligt.
Jeg vil gå så langt som til at sige til Socialdemokratiet og til ministeren: Med min erfaring i skattesager også som forretningsmand vil man i dag kunne sige, at en skattesag under 30.000-40.000 kr. skal man
ikke tage, for det får man udgift på.
Det er jo rystende, at man i dag i et demokrati kan sige, at sådan er det.
Skulle man være i tvivl, kunne man jo spørge en revisor.
Han ville sige det samme.
Naturligvis skal man have hundrede procent dækning for sine omkostninger til revisor og advokat.
Naturligvis skal
man det, for det er myndighederne, der underkender den selvangivelse, der i øvrigt ofte er brugt meget betydelige beløb på til en revisor.
Det er myndighederne, der siger: Kammerat, vi tror ikke på dig. I oplægget til finansloven har Det Konservative
Folkeparti krævet, at disse urimeligheder ændres.
Når en skattesag helt eller delvis vindes, skal skatteborgeren have fuld dækning for sine omkostninger.
Vi har afsat 30 mio. kr. til betaling for en retfærdig behandling af skatteborgerne.
Men det er et spørgsmål, om det behøver at koste så meget at få den retfærdighed.
Skattemyndighederne kunne jo få at vide, at de skulle være lidt mindre emsige, og at de måske skulle overveje, om ikke der var en bagatelgrænse, man burde kigge på, så man ikke tog sager op om helt latterligt små beløb.
Eller i det hele taget skulle man måske sige til myndighederne, at de burde være et serviceorgan over for borgerne og ikke borgernes modpart.
Jeg har diskuteret det her med mange skattechefer.
Skattecheferne siger så: Ja, men du må jo forstå, Flemming Hansen, at vi jo har de måltal, vi får.
Vi skal jo stille spørgsmål i så og så mange sager.
Derfor vil jeg gerne meddele skatteministeren det nu.
Jeg vil ikke spørge ham her fra talerstolen om måltal, men jeg vil give ham en byge af spørgsmål i Skatteudvalget om disse måltal.
Hvad er det i grunden for noget?
Hvilke krav er det, skattemyndighederne og skattecheferne stiller til deres medarbejdere?
I skal plage så og så mange borgere, for at jeg som skatteminister er tilfreds.
Jeg kan garantere skatteministeren for, at de spørgsmål vil vi uddybe meget, meget grundigt under udvalgsarbejdet, for det er skattecheferne selv, der siger: Du må forstå, Flemming Hansen, at vi jo altså hele tiden får krav om, at vi skal nå nogle måltal.
Det vil vi gerne bore meget, meget mere i under
udvalgsarbejdet